**Linda Raia**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe zidul din Alhambra luceşte-n răsărit

Un chioşc în filigrană de marmură-aurie,

Cu stâlpi şi arabescuri de jur împodobit,

Prin care se-ntrevede nălţimea azurie.

Acolo se arată, când ziua-i spre apus,

Frumoasa Linda-Raia, regina de Grenada;

Şi maurii din Vega se jură că pe sus

Se plimbă o hurie lucindă ca zăpada

Minune admirată de Mauri şi Creştini,

Ea vine-n chioşc alene, priveşte prin zăbrele,

Şi-i place să arunce a rodiei rubine,

Pe care-i prind în spaţiu voioase păsărele.

Dar iată că şiragul de alb mărgăritar

Alunecă pe braţu-i şi cade-n fund de vale.

Don Pedro de Castilia, trecând, îl ia în dar,

Zâmbeşte la regină şi pasă mândru-n cale!